हाई अल्टिच्युडमा खेलकुद
मनाङको २ हजार ६ सय ३५ मिटर उचाइको तिमाङमा ‘हाई अल्टिच्युड ट्रेनिङ सेन्टर’ निर्माणसँगै विभिन्न तालिम तथा खेल गतिविधि अघि बढाइएको छ ।
लमजुङ — मनाङको २ हजार ६ सय ३५ मिटर उचाइको तिमाङमा ‘हाई अल्टिच्युड ट्रेनिङ सेन्टर’ निर्माणसँगै विभिन्न तालिम तथा खेल गतिविधि अघि बढाइएको छ ।पहिलो चरणमा ३० रोपनी जग्गा सम्याएर खेलमैदान निर्माण गरिएको छ । १ सय २५ मिटर लम्बाइ र १ सय १५ मिटर चौडाइको उक्त मैदानमा अहिले एलेभेन ए साइड प्रतियोगिता सञ्चालन गरिँदै छ । जिल्ला खेलकुद विकास समिति मनाङले सरकारी तथा गैरसरकारी निकायको सहयोगमा ट्रेनिङ सेन्टर निर्माण गरेको हो । समिति अध्यक्ष सिंहबहादुर गुरुङले सेन्टरमा निर्धारित खेलका लागि बनाइएका संरचनाअनुसार नै प्रतियोगिता र तालिम सञ्चालन गरिने बताए । ‘म्याराथन, फुटबल, भलिबल, घोडादौड र आर्चरी प्रशिक्षणसँगै प्रतियोगिता आयोजना गर्छौं,’ उनले भने, ‘पहिलो चरणमा खेलमैदान बनायौं, अब चाहिने अरू भौतिक संरचना बनाउनुपर्छ ।’ कार्यालय सञ्चालनका लागि एउटा भवन र सेन्टरसम्म जाने गोरेटो बाटो पनि निर्माण गरिएको छ । प्यारापिट, कभर्डहल, चेन्जिङ रुमलगायत बनाउन बाँकी रहेको गुरुङले बताए । ‘हामीलाई थप ३० रोपनी जग्गा अझै चाहिन्छ । गाउँलेले नि:शुल्क जग्गा दिने भनेका छन्,’ उनले भने, ‘बिजुली आइसकेको छ । खानेपानी ल्याउने तयारी भइरहेको छ । हामी सुविधायुक्त ट्रेनिङ सेन्टर निर्माणको तयारीमा छौं ।’समिति सचिव दिनबहादुर गुरुङका अनुसार २०६५ देखि खेलमैदान निर्माण थालिए पनि कामले गति लिएको थिएन । चक्रीय अन्नपूर्ण पदमार्गको एउटा गन्तव्य तिमाङ पनि भएकाले उक्त ठाउँमा विदेशी पर्यटक पनि आकर्षित हुने अपेक्षा गरिएको छ । ‘खेलमैदान र ट्रेनिङ सेन्टरका माध्यमबाट पर्यटन प्रवद्र्धन गर्ने उद्देश्य पनि हो,’ उनले भने, ‘यहाँ तालिम लिन र खेल्न स्वदेशीमात्रै होइन, विदेशी पनि आउने छन् ।’ हिमाली भेगमा खेलेपछि पहाड र तराईमा राम्रोसँग खेल्न सकिने र हिमाली भेगमा ‘रेस्क्यु’ गर्नु परेमा पनि सजिलो हुने भएकाले यस भेगमा ट्रेनिङ सेन्टर निर्माण थालिएको हो ।खेलमैदान सम्याउन र आकारमा ल्याउन १ करोड ४१ लाख खर्च भएको खेलकुद विकास समितिले जनाएको छ । संरचना निर्माणका लागि राष्ट्रिय खेलकुद परिषद्बाट ५९ लाख, तत्कालीन जिल्ला विकास समितिले ५० लाख, साबिक चामे, धारापानी, ताचै बगरछाप र थोंचे गाविसबाट ५०/५० हजार सहयोग आएको उनले बताए । मनाङ मस्र्याङदी क्लबको साढे ३ लाख, अन्नपूर्ण संरक्षण क्षेत्र आयोजना (एक्याप) को ५० हजार रुपैयाँ सहयोग छ ।स्थानीय अगुवा बिन घलेका अनुसार थान्चोक र तिमाङ गाउँका करिब ७० घरपरिवारले खेलमैदान निर्माणका लागि नि:शुल्क जग्गादान गरेका छन् । फेरि जग्गादान गर्न स्थानीय तयार छन् । उक्त ट्रेनिङ सेन्टर तथा खेलमैदानमा प्रथम चामे गाउँपालिकास्तरीय फुटबल प्रतियोगिता सञ्चालन गरिएको छ । मनाङका प्रतिनिधिसभा सदस्य पोल्देन छोपाङ गुरुङले सिंगो जिल्लाका लागि खेलकुदका क्षेत्रमा राम्रो कामको थालनी भएको बताए । ‘हाई अल्टिच्युट ट्रेनिङ सेन्टरलाई अन्तर्राष्ट्रियस्तरको बनाउन आवश्यक छ,’ उनले भने, ‘यसका लागि सबै एकजुट भए सजिलो र छिटो सबै पूर्वाधार बन्छ ।’